**Referat de aprobare a proiectului de ordin al președintelui Agenției Naționale de Administrare Fiscală pentru modificarea Ordinului preşedintelui Agenţiei Naţionale de Administrare Fiscală nr.1699/2021 pentru aprobarea formularelor de înregistrare fiscală a contribuabililor şi a tipurilor de obligaţii fiscale care formează vectorul fiscal și a Ordinului președintelui Agenției Naționale de Administrare Fiscală nr.631/2016 pentru aprobarea modelului și conținutului unor formulare de înregistrare/anulare a înregistrării în scopuri de taxă pe valoarea adăugată**

Prin Ordonanța Guvernului nr.22/2025 pentru modificarea și completarea Legii nr.227/2015 privind Codul fiscal, publicată în Monitorul Oficial al României, Partea I, nr.806 din data de 29 august 2025, au fost modificate unele prevederi referitoare la înregistrarea în scopuri de taxă pe valoarea adăugată.

Ca urmare a implementării regimului special pentru întreprinderi mici, a fost modificat modul de calcul al cifrei de afaceri care servește drept referință pentru aplicarea, în România, a regimului special de scutire pentru întreprinderi mici (art.310 alin.(2) și a art.316 alin.(1) din Codul fiscal), în sensul în care cifra de afaceri va fi constituită doar din operațiuni care au locul în România. Au fost eliminate, din calculul cifrei de afaceri, operațiunile rezultate din activități economice pentru care locul livrării/prestării se consideră ca fiind în străinătate, dacă taxa ar fi deductibilă, în cazul în care aceste operațiuni ar fi fost realizate în România conform art.297 alin.(4) lit.b) și d) din Codul fiscal.

De asemenea, plafonul de scutire prevăzut la art.310 alin.(1) din Codul fiscal a fost modificat, de la 300.000 lei, la 395.000 lei.

Prin același act normativ, s-au modificat prevederile art.316 alin.(1) lit.a) pct.1 și lit.b) din Codul fiscal, în sensul că persoana impozabilă este obligată să solicite înregistrarea în scopuri de TVA doar în situația în care cifra de afaceri depășește plafonul de scutire. Anterior, persoana impozabilă era obligată să solicite înregistrarea în scopuri de TVA dacă cifra de afaceri atingea sau depășea plafonul de scutire.

Totodată, la art.316 din Codul fiscal a fost reglementată data de la care se consideră valabilă înregistrarea în scopuri de TVA. Anterior, această dată era reglementată de normele metodologice. Trebuie precizat că, în cele mai multe situații a fost modificată data de la care devine valabilă înregistrarea în scopuri de TVA.

Potrivit prevederilor art.316 alin.(11) lit.b) din Codul fiscal, înregistrarea în scopuri de TVA se consideră valabilă începând cu data depășirii plafonului de scutire, prevăzut la art.310 alin.(1) din Codul fiscal, în situația în care persoana impozabilă cu sediul activității economice în România care realizează o activitatea economică ce implică operațiuni taxabile, scutite de taxa pe valoarea adăugată cu drept de deducere, cu locul în România solicită înregistrarea în scopuri de TVA, întrucât depășește plafonul de scutire în cursul anului.

De asemenea, prin modificările aduse art.310, respectiv prin introducerea alin.(62), s-a prevăzut că, dacă persoana impozabilă deja înregistrată în scopuri de TVA constată că a solicitat înregistrarea cu întârziere, aceasta trebuie să solicite modificarea datei înregistrării în scopuri de TVA, astfel încât data înregistrării în scopuri de TVA să fie data depășirii plafonului.

În ceea ce privește persoanele impozabile care au sediul activității în afara României, având în vedere introducerea regimului special de scutire pentru întreprinderi mici, prin modificările aduse art.316, coroborate cu noile prevederi ale art.3102 din Codul fiscal, s-a prevăzut că persoana impozabilă cu sediul activității în afara României, care aplică în România regimul special de scutire, poate solicita înregistrarea în scopuri de TVA la data încetării aplicării regimului special de scutire. Persoana impozabilă care este înregistrată în scopuri de TVA în România solicită anularea înregistrării în scopuri de TVA în România, în vederea aplicării în România a regimului special de scutire pentru întreprinderi mici. De asemenea, prin modificarea art.317 din Codul fiscal, s-a prevăzut obligația înregistrării în scopuri de TVA pentru achiziții intracomunitare a persoanelor impozabile care aplică regimul special de scutire pentru întreprinderi mici.

**Precizăm că, potrivit art.III din ordonanța de urgență, prevederile intră în vigoare începând cu data de 1 septembrie 2025.**

Pentru aplicarea acestor prevederi legale, întrucât persoanele impozabile solicită, potrivit prevederilor art.316 alin.(1), alin.(2), alin.(4) sau alin.(6) din Codul fiscal, înregistrarea în scopuri de TVA prin depunerea declarațiilor de înregistrare fiscală/ de mențiuni, este necesară modificarea unor rânduri din aceste formulare, precum și introducerea altor rânduri.

Formularele care necesită adaptarea la noile reglementări sunt:

- 010 "Declaraţie de înregistrare fiscală/Declaraţie de menţiuni/Declaraţie de radiere pentru persoanele juridice, asocieri şi alte entităţi fără personalitate juridică";

- 013 "Declaraţie de înregistrare fiscală/Declaraţie de menţiuni/Declaraţie de radiere pentru contribuabilii nerezidenţi care desfăşoară activitate în România prin unul sau mai multe sedii permanente";

- 015 "Declaraţie de înregistrare fiscală/Declaraţie de menţiuni/Declaraţie de radiere pentru contribuabilii nerezidenţi care nu au sediu permanent în România";

- 016 "Declaraţie de înregistrare fiscală/Declaraţie de menţiuni/Declaraţie de radiere pentru persoanele juridice străine care au locul de exercitare a conducerii efective în România";

- 020 "Declaraţie de înregistrare fiscală/Declaraţie de menţiuni pentru persoanele fizice române şi străine care deţin cod numeric personal";

- 030 "Declaraţie de înregistrare fiscală/Declaraţie de menţiuni/Declaraţie de radiere pentru persoanele fizice care nu deţin cod numeric personal";

- 040 "Declaraţie de înregistrare fiscală/Declaraţie de menţiuni/Declaraţie de radiere pentru instituţiile publice";

- 070 "Declaraţie de înregistrare fiscală/Declaraţie de menţiuni/Declaraţie de radiere pentru persoanele fizice care desfăşoară activităţi economice în mod independent sau exercită profesii libere";

- 093 ”Declarație de înregistrare în scopuri de TVA/Declarație de mențiuni pentru persoanele impozabile care au sediul activității economice în afara României, dar sunt stabilite în România prin sedii fixe”;

- 700 "Declaraţie pentru înregistrarea/modificarea în mediu electronic a menţiunilor ulterioare înregistrării fiscale, precum şi pentru radierea înregistrării fiscale".

**Propunerile de modificare a formularelor de declarații care se depun de persoanele impozabile cu sediul activității în România (010, 016, 020, 040, 070 și 700)**, vizează modificarea unor rânduri din Secțiunea ”Date privind înregistrarea în scopuri de TVA și vectorul fiscal privind TVA”, Subsecțiunea I ”Înregistrarea în scopuri de TVA”, după cum urmează:

- înlocuirea sintagmei ”urmează să atingă sau să depăşească” (de la rândul 1.2) și a sintagmei ”prin atingerea sau depășirea” (de la rândul 1.6., în vechea numerotare a rândurilor) cu sintagma ”urmează să depășească”, respectiv ”prin depășirea”;

- eliminarea rândurilor 1.4 și 1.8 privind ”Înregistrarea în scopuri de TVA ca urmare a efectuării de operaţiuni rezultate din activităţi economice pentru care locul livrării/prestării se consideră ca fiind în străinătate, dacă taxa ar fi deductibilă, în cazul în care aceste operaţiuni ar fi fost realizate în România, conform art.297 alin.(4) lit.b) şi d) din Codul fiscal”;

- completarea, după rândul ”Înregistrare în scopuri de TVA prin depăşirea plafonului de scutire prevăzut la art.310 alin. (1) din Codul fiscal” (actual rândul 1.5), cu un nou rând în care persoana impozabilă să înscrie ”Data depășirii plafonului”, în vederea stabilirii datei de la care devine valabilă înregistrarea în scopuri de TVA;

- completarea cu un nou rând, prin bifarea căruia, persoana impozabilă deja înregistrată în scopuri de TVA care constată că a solicitat înregistrarea cu întârziere, să poată solicita modificarea datei înregistrării în scopuri de TVA, astfel încât data înregistrării în scopuri de TVA să fie data depășirii plafonului, potrivit art.310 alin.(6^2) din Codul fiscal.

**Propunerile de modificare a formularelor de declarații care se depun de către persoanele impozabile stabilite în afara României (013, 015, 030 și 093)** se referă la:

- introducerea unui rând privind înregistrarea în scopuri de TVA, după încetarea aplicării regimului de scutire prevăzut la art.3102 din Codul fiscal;

- completarea cu un nou rând, prin bifarea căruia, persoana impozabilă renunță la înregistrarea în scopuri de TVA, în vederea aplicării regimului de scutire prevăzut la art.3102 din Codul fiscal;

- completarea cu rânduri prin care persoana impozabilă nestabilită în România, care aplică regimul special de scutire pentru întreprinderi mici solicită înregistrarea în scopuri de TVA pentru achiziții intracomunitare, potrivit art.317 din Codul fiscal.

Întrucât formularele de declarații 010, 013, 015, 016, 020, 030, 040, 070 și 700 sunt aprobate prin **Ordinul preşedintelui Agenţiei Naţionale de Administrare Fiscală nr.1699/2021, cu modificările și completările ulterioare**, iar formularul de declarație (093) este aprobat prin **Ordinul președintelui Agenției Naționale de Administrare Fiscală nr. 631/2016, cu modificările și completările ulterioare,** este necesară modificarea ambelor acte normative.

De asemenea, este necesară adaptarea, în mod corespunzător, a instrucțiunilor de completare pentru formularele de declarații de mențiuni mai sus-meționate.

Totodată, propunem **modificarea caracteristicilor de tipărire/editare, modul de difuzare, de utilizare şi păstrare a formularului ”Certificat de înregistrare în scopuri de TVA”**, aprobate prin anexa nr.13 din Ordinul preşedintelui Agenţiei Naţionale de Administrare Fiscală nr.1699/2021, în sensul creării posibilității de emitere și în format electronic a Certificatului de înregistrare în scopuri de TVA și de comunicare a acestuia prin mijloace electronice de transmitere la distanţă.

Menționăm că informațiile privind valabilitatea codului de înregistrare în scopuri de TVA sunt accesibile persoanelor interesate, prin interogarea Registrului persoanelor impozabile înregistrare în scopuri de TVA, publicat pe pagina de internet a agenției, www.anaf.ro, secțiunea ”Servicii online - Registre”. În acest registru sunt înscrise și informații privind eventualul istoric al înregistrărilor în scopuri de TVA.

În aceste condiții, propunem ca certificatul de înregistrare în scopuri de TVA să poată fi emis fie în format letric, fie în format electronic. Certificatul care se va emite în format electronic, trebuie să fie comunicat contribuabililor exclusiv prin serviciul ”Spațiul Privat Virtual”, potrivit procedurii de comunicare prin mijloace electronice de transmitere la distanţă între organul fiscal central şi contribuabili. Menționăm că, există situații în care este necesară eliberarea certificatului de înregistrare în scopuri de TVA în format fizic. În astfel de situații se află contribuabilii care nu sunt supuși obligației de a se înregistra în registrul comerțului și care solicită organului fiscal înregistrarea în scopuri de TVA încă de la înființare.